กองทุน6เดือนชูจ่าย3.6%
&#8216;ฟินันซ่า-บัวหลวง&#8217;ขายพร้อมกันลงทุนตราสารหนี้-ฝากเงินนอก
18 ส.ค. 2554

‘ฟินันซ่า-บัวหลวง’ขายพร้อมกันลงทุนตราสารหนี้-ฝากเงินนอก
บลจ.ฟินันซ่าบัวหลวง เดินหน้าส่งกองทุนตราสารหนี้ผสมฝากเงินต่างประเทศขายนักลงทุน ชู 6 เดือน จ่ายผลตอบแทน 3.4-3.6% ต่อปี 
นายธีรพันธุ์ จิตตาลาน กรรมการ บริหารและประธานเจ้าหน้าที่บริหาร บริษัทหลักทรัพย์จัดการกองทุน (บลจ.) ฟินันซ่า เปิดเผยว่า บริษัทยังคงแนะนำลงทุนระยะสั้นสำหรับตลาดตราสารหนี้ เนื่องจากคาดว่าอัตราดอกเบี้ยนโยบายจะถูกปรับขึ้นอีกจากระดับปัจจุบันที่ 3.25% จากแรงกดดันจากภาวะเงินเฟ้อภายในประเทศ ณ เดือน ก.ค. 2554 อัตราเงินเฟ้อทั่วไปอยู่ที่ 4.08% 
ทั้งนี้ บริษัทได้ออกกองทุนเปิดฟินันซ่าตราสารหนี้พลัส 6 เดือน 5 (FAM FIP 6M5) อายุประมาณ 6 เดือน เสนอขายถึงวันที่ 23 ส.ค. 2554 จองซื้อขั้นต่ำ 2,000 บาท มั่นใจผลตอบแทนน่าสนใจเมื่อเทียบกับกองทุนอื่นในลักษณะเดียวกัน โดยกองทุนนี้คาดผลตอบแทนประมาณ 3.6% ต่อปี จากเดือนที่ผ่านมากองทุน 6 เดือน จะให้ผลตอบแทนประมาณ 3.1-3.55% ต่อปี
กองทุนจะพิจารณาลงทุนในตราสารหนี้ ตราสารทางการเงิน และ/หรือเงินฝากของภาครัฐและเอกชนทั้งในและต่างประเทศ โดยจะเลือกลงทุนในเงินฝากธนาคารต่างประเทศสกุลเงินหยวน (CNY) ของธนาคาร ICBC แบงก์ ออฟ ไชนา ฮ่องกง หรือมาเก๊า หรือธนาคารกสิกรไทย เป็นต้น โดยป้องกันความเสี่ยงจากอัตราแลกเปลี่ยนแล้ว นอกจากนี้ลงทุนตั๋วแลกเงินบริษัท ดั๊บเบิ้ล เอ บริษัท บัตรกรุงไทย บริษัท เอเซียเสริมกิจลีสซิ่ง บริษัท อุตสาหกรรมโรจนะ บริษัท พฤกษา เรียลเอสเตท บริษัท ควอลิตี้ เฮ้าส์ และตั๋วเงินคลัง หรือพันธบัตรธนาคารแห่งประเทศไทย 
นายธีรพันธุ์ กล่าวว่า เมื่อครบกำหนดการลงทุน บริษัทจัดการจะรับซื้อคืนหน่วยลงทุนอัตโนมัติ และสับเปลี่ยนไปยังกองทุนเปิดฟินันซ่าเพิ่มพูนทรัพย์ (FAM VF) หรือกองทุนรวมตลาดเงินอื่นภายใต้การจัดการของบริษัทจัดการของผู้ถือหน่วยลงทุนทุกรายโดยอัตโนมัติ โดย FAM VF มีผลการดำเนินงานที่โดดเด่น ให้ประมาณการผลตอบแทนที่ 2.48 % ต่อปี 3 เดือนย้อนหลัง และ 2.23 % ต่อปี 6 เดือนย้อนหลัง ณ วันที่ 29 กรกฎาคม 
ด้าน บลจ.บัวหลวง เปิดขายกองทุนรวมตราสารหนี้ชนิดระบุวันครบกำหนด 24/11 อายุประมาณ 6 เดือน ระหว่างวันที่ 17-23 ส.ค.นี้ ผลตอบแทนประมาณ 3.4% 
กองทุนจะลงทุนในตราสารหนี้ภาครัฐ 32% ของมูลค่าสินทรัพย์สุทธิ ลงทุนในเงินฝากและตราสารหนี้ธนาคารไทยพาณิชย์และธนาคารทิสโก้ 19% เงินฝากและตราสารหนี้ที่เป็นการลงทุนในต่างประเทศของธนาคารแห่งประเทศจีน 24% ตราสารหนี้บริษัท เอเซียเสริมกิจลีสซิ่ง และบริษัท อยุธยา แคปปิตอล ออโต้ ลีส 24%